钦定古今图书集成/明伦汇编/氏族典/第394卷 > 李衡
## 钦定古今图书集成/明伦汇编/氏族典/第394卷 > 李衡

按《宋史李衡传》：“衡字彦平，江都人。高祖昭素，仕至侍
御史。衡幼善博诵，为文操笔立就。登进士第，授吴江
主簿。有部使者怙势作威，衡拂衣归。后知溧阳县，专
以诚意化民，民莫不敬。夏秋二税，以期日榜县门，乡
无吏迹，而输送先他邑办。召入为监察御史，历司封
郎中，枢密院检详，出知温、婺、台三州，召除侍御史。会”
外戚张说以节度使掌兵柄，衡力疏其事，廷争移时。
改除起居郎，章五上。请老，以秘撰致仕。时给事中莫
济不书敕，翰林周必大不草制，右正言王希吕亦与
衡相继论奏，同时去，国士为作《四贤诗》。衡后居昆山，
结茅别墅，杖屦徜徉，左右惟二苍头，聚书逾万卷，号
曰“乐庵。”临殁，沐浴冠栉，翛然而逝。